Broj: 711-I-1161-P-262-19/21-16-12

Zagreb, 11. lipnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15., i 98/19., u daljnjem tekstu: ZSSI), **u predmetu dužnosnika Ivana Mijandrušića, općinskog načelnika Općine Gračišće do 6. lipnja 2021.,** na 130. sjednici, održanoj 11. lipnja 2021., donosi sljedeću:

**ODLUKU**

**Postupak za odlučivanje o sukobu interesa protiv dužnosnika** **Ivana Mijandrušića, općinskog načelnika Općine Gračišće, neće se pokrenuti, budući da iz okolnosti navedenih u prijavi vezano za poslovne odnose trgovačkih društava Cesta d.o.o. i Istra-Marmi d.o.o. s obrtom „PROMET MIJANDRUŠIĆ“ na području kamenoloma „Krase“, ne proizlazi da je u postupanju navedenog dužnosnika došlo do moguće povrede odredbi ZSSI-a.**

Obrazloženje

Povjerenstvo je 4. siječnja 2019. zaprimilo neanonimnu prijavu mogućeg sukoba interesa podnesenu protiv dužnosnika Ivana Mijandrušića, općinskog načelnika Općine Gračišće do 6. lipnja 2021., koja je zaprimljena u knjizi ulazne pošte Povjerenstva pod brojem: 711-U-12890-P-262/19-01-5, povodom koje se vodi predmet broj P-262/19.

U prijavi se u bitnom upućuje na poslovne odnose obrta „Promet Mijandrušić“ iz Gračišća, u vlasništvu dužnosnika Ivana Mijandrušića s trgovačkim društvom Cesta d.o.o. iz Pule i drugim trgovačkim društvima te da su se ti poslovni odnosi odvijali na području Općine Gračišće u razdoblju od ožujka 2011. do srpnja 2014. U prijavi se dodaje kako se dužnosnik Mijandrušić navodno hvalio kako obrt u njegovu vlasništvu ima godišnje ugovore s trgovačkim društvima Istra Marmi d.o.o. i Cesta d.o.o.

Člankom 3. stavkom 1. podstavkom 39. ZSSI-a propisano je kako su gradonačelnici, općinski načelnici i njihovi zamjenici dužnosnici u smislu odredbi ZSSI-a, stoga je Ivan Mijandrušić na temelju obnašanja dužnosti općinskog načelnika Općine Gračišće obvezan postupati sukladno odredbama ZSSI-a.

Uvidom u Registar dužnosnika koji ustrojava i vodi Povjerenstvo utvrđeno je da je dužnosnik Ivan Mijandrušić obnašao dužnost općinskog načelnika Općine Gračišće u mandatu 2009.-2013., zatim u mandatu 2013.-2017. te je istu dužnost obnašao i u zadnjem mandatu počevši od 29. svibnja 2017. pa do 6. lipnja 2021.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 39. stavkom 4. ZSSI-a podnositelju prijave jamči se zaštita anonimnosti.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu. Navedeno ograničenje primjenjuje se na poslovne subjekte u kojima član obitelji dužnosnika ima 0,5% ili više udjela u vlasništvu, u slučaju kada je član obitelji dužnosnika na bilo koji način, izravno ili neizravno, stekao predmetni udio, odnosno dionice od dužnosnika u razdoblju od dvije godine prije imenovanja odnosno izbora na javnu dužnost pa do prestanka njezinog obnašanja.

Člankom 18. stavkom 1. propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5 % ili više udjela u vlasništvu, dužnosnik je dužan o tome pravodobno obavijestiti Povjerenstvo. Stavkom 2. istog članka propisano je da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s ovim Zakonom.

Stavkom 4. propisano je da je dužnosnik, odnosno tijelo u kojem dužnosnik obnaša dužnost obvezno, prije stupanja u poslovni odnos, dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva iz stavka 2. ovog članka.

Povjerenstvo posebnom odlukom, bez odgađanja, a najkasnije u roku od 5 dana od dana dostave mišljenja iz stavka 2. ovog članka, sukladno odredbama ovog Zakona o postupku pred Povjerenstvom, utvrđuje jesu li upute Povjerenstva iz stavka 2. ovog članka provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju, propisano je stavkom 5. istog članka.

Stavkom 6. propisano je da su pravni poslovi, odnosno pravni akti koji su sklopljeni, odnosno doneseni bez prethodne obavijesti Povjerenstvu iz stavka 1. ovog članka, protivno uputama Povjerenstva iz stavka 2. ovog članka, dostavom nepotpune ili neistinite dokumentacije iz stavka 4. ovog članka ili na bilo koji drugi način protivno odredbama ovoga članka ništetni. Povjerenstvo će bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla, odnosno pravnog akta.

U svrhu provjere okolnosti navedenih u prijavi, Povjerenstvo je izvršilo uvid u dostupne registre. Povjerenstvo je uvidom u obrtni registar Ureda državne uprave u Istarskoj županiji utvrdilo da je pod MBO: 92050824 upisan obrt naziva „Promet Mijandrušić“, čiji je vlasnik Nenad Mijandrušić iz Gračišća, Mandalenčić 5e. Obrt je osnovan 6. veljače 2003., te je registriran, između ostalog, i za obavljanje cestovnog prijevoza robe, uklanjanje građevina, pripremne radove na gradilištu, uslužne djelatnosti uređenja i održavanja krajolika i dr.

Povjerenstvo je također utvrdilo da je 17. srpnja 2009. dužnosniku kao ortak pristupio sin Nenad Mijandrušić, što znači da je od tog datuma Ivan Mijandrušić suvlasnik navedenog obrta. Nadalje, uvidom u izvadak iz obrtnog registra utvrđeno je da je Ivan Mijandrušić istupio 18. srpnja 2014. iz ortakluka sa svojim sinom Nenadom, čime je Nenad postao vlasnik navedenog obrta.

Uvidom u izvješća o imovinskom stanju dužnosnika i usporedbom OIB-a Nenada Mijandrušića navedenog, kako u izvješću o imovinskom stanju, tako i obrtnom registru, Povjerenstvo je utvrdilo da su Ivan i Nenad Mijandrušić otac i sin.

Također, Povjerenstvo je dopisom broj: 711-I-306-P-262/19-04-12 od 13. veljače 2020. zatražilo očitovanje od Općine Gračišće na okolnosti je li Općina Gračišće stupala u poslovne odnose s obrtom „Promet Mijandrušić“, o kojoj vrsti poslovnih odnosa je riječ, kada su isti nastali te tko je o njima donio odluku, koja je ugovorena vrijednost istih te, ovisno o ugovorenoj vrijednosti, je li proveden postupak javne ili jednostavne nabave.

Općina Gračišće se dopisom KLASA: 052-01/20-01/02, URBROJ: 2163/02-01-01-20-2 i dopisom KLASA: 052-01/20-01/02, URBROJ: 2163/02-01-01-21-4 očitovala da Općina Gračišće od ožujka 2011. pa do dana davanja očitovanja nije stupala u poslovne odnose s obrtom „Promet Mijandrušić“, niti je navedeni obrt bio član zajednice ponuditelja ili podisporučitelj u poslovnim odnosima između Općine Gračišće i drugih poslovnih subjekata.

Na daljnji upit Povjerenstva Općina Gračišće se dopisom KLASA: 052-01/21-01/01, URBROJ: 2163/02-01-01-21-2 očitovala da Općina Gračišće od ožujka 2011. do dana davanja očitovanja na području kamenoloma „Krase“ nije obavljala radove vađenja tehničko-građevnog kamena.

Povjerenstvo je, nadalje, dopisom broj: 711-I-325-P-262-19/21-10-12 zatražilo očitovanje od trgovačkog društva ISTRA-MARMI d.o.o. i CESTA d.o.o. na okolnosti jesu li od ožujka 2011. do dana davanja očitovanja, na području kamenoloma „Krase“ obavljali radove vađenja tehničko-građevnog kamena, jesu li pritom stupali u poslovne odnose s obrtom „PROMET MIJANDRUŠIĆ“, odnosno je li navedeni obrt kao podizvođač radova obavljao navedene poslove, kada su ti poslovni odnosi nastali te tko je o njima donio odluku.

Trgovačko društvo Cesta d.o.o. se dopisom broj: 1747/1 očitovalo da na području Kamenoloma Krase obavlja radove vađenje tehničko-građevinskog kamena počevši s manjim pripremnim radovima 01.10.2014.-2018. (pripremljeno u vlastitoj režiji bez podizvođača), tako da su krajem 31.12.2018. imali na zalihi 28.815,001 lomljenog kamena (ništa se nije koristilo).

S organiziranom eksploatacijom započeli su 1.03.2019., kada su ostvareni svi potrebni uvjeti za korištenjem tehničko-građevnog kamena (izgradnja Istarskog ipsilona), navedena eksploatacija je kontinuirana na neodređeno vrijeme u skladu s Propisima.

Vezano za „PROMET MIJANDRUŠIĆ“, Obrt za cestovni prijevoz, vl. Nenad Mijandrušić, Gračišće, Mandalenčići 5E (MB0: 92050824), navode da navedeni Obrt nije nikada sudjelovao na bilo koji način u obavljanju poslova vađenja kamena u Kamenolomu Krase, niti je imao bilo kakav poslovni odnos s njima vezan uz djelatnost vađenja kamena. S Obrtom „Promet Mijandrušić" MB0: 92050824 imaju dugogodišnji poslovni odnos (od 31.07.2009.) za vršenje usluga prijevoza materijala za njihova gradilišta, kao što imaju s ostalim prijevoznicima iz područja Županije, kako navode.

U privitku dopisa dostavljene su kopije „kartica" o proizvodnji u Kamenolomu Krase.

Na kraju ponavljaju da Obrt „Promet Mijandrušić" nema i niti je ikada imao bilo koju vezu s njihovom djelatnošću eksploatacije kamena u Kamenolomu Krase.

Nadalje, trgovačko društvo Istra-Marmi d.o.o. se dopisom zaprimljenim u ulaznoj pošti Povjerenstva pod brojem 711-U-2493-P-262-19/21-15-5 očitovalo kako nije imalo nikakvih poslovnih odnosa s obrtom „PROMET MIJANDRUŠIĆ“, niti je obavljalo kakve radove na području kamenoloma „Krase“.

Slijedom navedenog, Povjerenstvo nije steklo saznanja iz kojih bi proizlazilo da je u postupanju dužnosnika Ivana Mijandrušića vezano za poslovne odnose trgovačkih društava Cesta d.o.o. i Istra-Marmi d.o.o. s obrtom „PROMET MIJANDRUŠIĆ“ na području kamenoloma „Krase“, došlo do moguće povrede odredbi ZSSI-a te je donesena je odluka kao što je navedeno u točki I ovog akta.

Slijedom svega navedenog, odlučeno je kao u izreci.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Ivan Mijandrušić, osobna dostava
2. Podnositelj prijave
3. Objava na internetskoj stranici Povjerenstva
4. Pismohrana